|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ |  |
| ΥΠΟΥΡΓΕΙΟ ΑΓΡΟΤΙΚΗΣ | Αθήνα: 10-6-2011 |
| ΑΝΑΠΤΥΞΗΣ & ΤΡΟΦΙΜΩΝ | Αριθμ. Πρωτ: 396 |
| ΤΜΗΜΑ ΚΟΙΝ/ΚΟΥ ΕΛΕΓΧΟΥ |  |
| ΑΧΑΡΝΩΝ 2, 101 76 | Προς: |
| Τηλ: 210-21 24 331 | Βουλή των Ελλήνων |
| Fax: 210-52 43 522 | Δ/νση Κοιν/κού Ελέγχου |
|  | Τμήμα Αναφορών |

**ΘΕΜΑ:** «Εύρυθμη λειτουργία των ΤΟΕΒ»

**ΣΧΕΤ.:** Η ΠΑΒ 5133/2-5-2011

Απαντώντας στην παραπάνω αναφορά που κατέθεσε ο Βουλευτής κ. Β. Γιουματζίδης, για τα θέματα της αρμοδιότητας μας, σας πληροφορού­με τα εξής:

Το Υπουργείο Αγροτικής Ανάπτυξης & Τροφίμων (ΥΠΑΑΤ), με σκοπό την εύρυθμη λειτουργία των εκάστοτε Τ.Ο.Ε.Β, συνεργάζεται με όλους τους αρμόδιους φορείς και καταβάλλει κάθε δυνατή προσπάθεια, ώστε να διευθετηθούν, το συντομότερο δυνατό, οι δυσλειτουργίες που προέκυψαν με την εφαρμογή του νέου Διοικητικού Χάρτη της χώρας (πρόγραμμα «Καλλικράτης»).

Πρόταση 1η: Να διευκρινισθεί άμεσα το νομικό πλαίσιο λειτουργίας των Τ.Ο.Ε.Β. πριν την έναρξη της νέας αρδευτικής περιόδου.

Το νομικό πλαίσιο λειτουργίας των ΟΕΒ παραμένει το ισχύον, δηλα­δή οι ΟΕΒ λειτουργούν σύμφωνα με τις διατάξεις του Ν.Δ. 3881/1958 και των κατ’ εξουσιοδότηση κανονιστικών πράξεων αυτού, καθώς δεν υπάρχει διάταξη νόμου που να καταργεί το εν λόγω νομικό καθεστώς.

Πρόταση 2η: Να παραμείνουν οι Τ.Ο.Ε.Β. στην υφιστάμενη μορφή και δομή.

Οι Τοπικοί Οργανισμοί Εγγείων Βελτιώσεων (ΤΟΕΒ) είναι Νομικά Πρόσωπα Ιδιωτικού Δικαίου, που διέπονται από το νόμο 3881/58 και των κατ’ εξουσιοδότηση κανονιστικών πράξεων αυτού, λειτουργούν ομαλά και αποτελεσματικά ως ανταποδοτικοί μη κερδοσκοπικού χαρακτήρα Οργανισμοί και παραμένουν ως έχουν, από την στιγμή που δεν υπάρ­χουν τροποποιήσεις στα νομοθετήματα που τους διέπουν. Ο Νόμος 3852/7-6-2010 («Καλλικράτης») δεν τροποποιεί τον νόμο 3881/58, σχε­τικά με τις αρχές που διέπουν την λειτουργία των ΟΕΒ και, ως εκ τούτου, οι ΟΕΒ παραμένουν ανταποδοτικοί μη κερδοσκοπικού χαρακτήρα Οργα­νισμοί.

Διευκρινίζεται ότι με το Νόμο 3852/2010 (ΦΕΚ 87/Α΄/07-06-2010) «Καλλικράτης», δεν μεταβιβάζεται η κυριότητα των έργων εγγείων βελ­τιώσεων, αρμοδιότητας ΟΕΒ, στους νέους Οργανισμούς Τοπικής Αυτο­διοίκησης.

Πρόταση 3η: Να λειτουργήσουν υπό την εποπτεία της Περιφέρειας.

Με το υφιστάμενο νομικό πλαίσιο, οι Τ.Ο.Ε.Β. λειτουργούν υπό την εποπτεία των Δήμων. Για λειτουργία των Τ.Ο.Ε.Β. υπό την εποπτεία των Περιφερειών, απαιτείται νέα νομοθετική ρύθμιση σε συνεργασία με το Υπουργείο Εσωτερικών, Αποκέντρωσης & Ηλεκτρονικής Διακυβέρνη­σης.

Πρόταση 4η: Να χαρακτηριστεί απαραίτητο στοιχείο η βεβαίωση της εξόφλησης των αρδευτικών τελών.

Σύμφωνα με την ισχύουσα εθνική και κοινοτική Νομοθεσία, δεν προ­βλέ­πεται συνυποβολή με την Αίτηση Ενιαίας Ενίσχυσης των αδειών χρήσης αρδευτικού νερού. Οι έλεγχοι της Πολλαπλής Συμμόρφωσης διε­ξάγονται σύμφωνα με τον κοινοτικό κανονισμό στο 1% των γεωργών που αιτού­νται ενισχύσεις και εάν κατά τη διεξαγωγή τους διαπιστωθεί σύνδεση της ελεγχόμενης εκμετάλλευσης με το δίκτυο Οργανισμών Εγ­γείων Βελτιώ­σεων, ζητείται από τους ελεγχόμενους βεβαίωση ότι ανή­κουν και υδρο­δοτούνται από τον αντίστοιχο ΟΕΒ.

Η υποχρέωση των γεωργών να αρδεύουν από νόμιμα αδειοδοτημένες υδροληψίες δεν είναι νέα, αλλά υφιστάμενη στο Ελληνικό Νομοθετικό πλαίσιο αρμοδιότητας Υπουργείου Περιβάλλοντος, Ενέργειας και Κλιμα­τικής Αλλαγής. (ΥΠΕΚΑ). Η νέα ρύθμιση αφορά στη σύνδεση καταβο­λής των ενισχύσεων της ΚΑΠ με τη νομιμότητα των γεωτρήσεων και απορρέει από τον ενωσιακό Κανονισμό του Συμβουλίου 73/2009.

Η βεβαίωση που πρέπει να διαθέτει ο παραγωγός, ΔΕΝ είναι ανα­γκαίο δικαιολογητικό για την υποβολή της αίτησης ενιαίας ενίσχυσης και δεν μπορεί να είναι έτσι διότι, στο πλαίσιο του ενωσιακού δικαίου, αυτό θα αποτελούσε υπέρβαση και συνεπώς παρατυπίας εκ μέρους του κρατι­κού μηχανισμού. Είναι όμως αντικείμενο ελέγχου για την πολλαπλή συμμόρ­φωση, οι έλεγχοι της οποίας ξεκινούν μετά την υποβολή των αι­τήσεων - δηλώσεων και διενεργούνται σε ποσοστό γεωργών δείγμα των οποίων εξάγεται σύμφωνα με συγκεκριμένους κανόνες. Αυτό ισχύει είτε ο γεωρ­γός είναι μέλος ΤΟΕΒ είτε αρδεύει από ιδιωτική παροχή.

Συμπληρωματικά ενημερώνουμε για μια ακόμη φορά ότι:

Από το 2010, έχει ενσωματωθεί στο πλαίσιο υποχρεώσεων της πολλα­πλής συμμόρφωσης, ο έλεγχος της νομιμότητας των αρδευτικών υδρο­ληψιών, με την απόφαση 262385/21-04-2010 για την εφαρμογή του κα­θεστώτος της πολλαπλής συμμόρφωσης σύμφωνα με το νέο Κανονισμό της ΚΑΠ (ΕΚ) 73/09.

Εκεί περιλαμβάνεται και η περιβαλλοντική υποχρέωση για τους γεωρ­γούς που αρδεύουν τις εκτάσεις τους, να τηρούν τις διαδικασίες έγκρισης χρήσης νερού προς άρδευση. Συγκεκριμένα, στην ΚΥΑ προβλέπεται για τους γεωργούς ότι:

* όσοι είναι μέλη των Οργανισμών Εγγείων Βελτιώσεων (ΤΟΕΒ, ΓΟΕΒ, Τοπικές Επιτροπές Άρδευσης, Προσωρινές Διοικούσες Επι­τροπές, Α.Ο.Σ.Α.Κ, Οργανισμός Κωπαΐδας), πρέπει να κατέ­χουν βε­βαίωση, ότι ανήκουν και υδροδοτούνται από τον αντί­στοιχο ΟΕΒ, στην περιοχή του οποίου λειτουργεί το αντίστοιχο έργο ή τμήμα του έργου και
* όσοι δεν ανήκουν σε συλλογικό φορέα άρδευσης, είναι υποχρεωμέ­νοι να τηρούν τις διαδικασίες του παράγωγου δικαίου (Ν. 3199/2003) σχετικά με την αδειοδότηση της υδροληψίας, απο­δεικνύοντας με αυτό τον τρόπο ότι η χρήση αρδευτικού νερού εί­ναι νόμιμη.

Επειδή έχουν προκύψει παρερμηνείες επί του θέματος, ειδικά σε σχέ­ση με τους ΤΟΕΒ, διευκρινίζουμε ότι:

Η συγκεκριμένη ρύθμιση έχει αποκλειστικά και μόνο περιβαλλοντικό και όχι οικονομικό-εισπρακτικό χαρακτήρα. Η υποχρέωση ανήκει στο πλαίσιο των ρυθμίσεων της πολλαπλής συμμόρφωσης και αφορά στους γεωργούς και στις ενισχύσεις που λαμβάνουν. Η βεβαίωση που θα πρέπει να κατέχουν οι γεωργοί ΔΕΝ είναι βεβαίωση οικονομικών οφειλών, αλλά αποτελεί βεβαίωση ορθής χρήσης νερού.

Ο τρόπος και οι προϋποθέσεις χορήγησης της βεβαίωσης από τους συλλογικούς φορείς άρδευσης, καθορίζονται από τους ίδιους τους φο­ρείς και όχι από το ΥΠΑΑΤ. Θέματα οικονομικών διακανονισμών κ.λπ., είναι αποκλειστικής αρμοδιότητας των συλλογικών φορέων. Πρέπει να τονι­στεί επίσης ότι, οι ΤΟΕΒ είναι συλλογικά όργανα των αγροτών που λει­τουργούν με ανταποδοτικό χαρακτήρα και δεν είναι φορείς του δημοσί­ου. Συνεπώς τα προβλήματα ανταποδοτικότητας θα πρέπει να επιλύονται εντός του οίκου τους και όχι με παρεμβάσεις της πολιτείας.

Ο ΥΠΟΥΡΓΟΣ

Κ. ΣΚΑΝΔΑΛΙΔΗΣ

ΚΟΙΝΟΠΟΙΗΣΗ

1. Υπ. Εσωτερικών, Αποκέντρωσης & Ηλεκτρονικής Διακυβέρνησης

-Γρ. κ. Υπουργού

2. Βουλευτή κ. Β. Γιουματζίδη